Um síðustu aldamót stofnaði Heiða Birgisdóttir hið þekkta fatamerki Nikita , en föt undir merkjum þess eru seld í yfir 100 verslunum í Kanada og Bandaríkjunum . Á dögunum kvaddi Heiða vörumerkið sem hún byggði upp um árabil og gekk til liðs við Cintamani sem yfirhönnuður . Auk Heiðu hafa þau David Young og Guðrún Lárusdóttir gengið til liðs við Cintamani , en þau unnu bæði hjá Nikita í fjölda ára . Guðrún er framleiðslu og vöruþróunarstjóri Cintamani og David er listrænn stjórnandi . Nýir eigendur umturnuðu Nikita „ Fyrir rúmum fjórum árum seldum við Nikita til Amer Sports , sem á mörg önnur vörumerki í sportbransanum og þar á meðal Salomon , Arcteryx og Suunto , sem eru allt stór vörumerki . Þeir sáu möguleika í Nikita og vantaði einhvern kvenvöruvinkil inn í fyrirtækið . En þeir héldu líklega að leiðin til að auka söluna væri að eltast við einhver „ trend “ sem eru í gangi og vildu fara að gera línur sem mér fannst ekki passa , “ segir Heiða . Hún segir að Amer Sports hafi smám saman losað sig við allan upprunalega hópinn í kringum Nikita og umturnað vörumerkinu . „ Síðan reka þeir sig á það að það er ekkert að búa til meiri sölu . Þannig að þeir gefast í rauninni upp og ná að selja aftur fyrirtækið fyrir tæpu ári , til fyrirtækis í Singapúr sem á verslanir í Japan og hefur verið að selja Nikita , “ segir Heiða . Salan á Nikita-vörum hafði hins vegar minnkað mikið undir stjórn Amer Sports og segir Heiða að ekki hafi fengist mikið fjármagn í vöruþróun undir stjórn nýrra aðila til að byrja með . Heiða sá fyrir sér að halda áfram , en það breyttist smám saman . „ Samningaviðræður þróuðust í þá átt að ég fór að hugsa hvort kannski væri tími til kominn að hætta . Þetta var einhvern veginn ekki að passa . Við náðum einhvern veginn ekki saman . “ Nánar er fjallað um málið í Viðskiptablaðinu . Áskrifendur geta nálgast pdf-útgáfu af blaðinu með því að smella á hlekkinn Tölublöð .